b'\n_START_ARTICLE_\nUtti Hietala\n_START_PARAGRAPH_\nUtti Hietala (s. 13. tammikuuta 1983) on suomalainen Classic Bodybuilding -kehonrakentaja. H\xc3\xa4nen kehonrakennusaiheinen treenibloginsa on k\xc3\xa4vij\xc3\xa4m\xc3\xa4\xc3\xa4rien perusteella Suomen suosituin omalla alallaan. Hietala tunnetaan erityisesti naturaalikehonrakennuksen puolestapuhujana. Tunnettavuutensa h\xc3\xa4n on alkujaan hankkinut p\xc3\xa4\xc3\xa4asiassa kirjoittamalla aktiivisesti voimailuaiheisilla keskustelufoorumeilla._NEWLINE_Utti Hietala aloitti salilla k\xc3\xa4ymisen 14-vuotiaana, jolloin h\xc3\xa4n harrasti koripalloa ja yleisurheilua. H\xc3\xa4n aloitti varsinaisen kehonrakennukseen t\xc3\xa4ht\xc3\xa4\xc3\xa4v\xc3\xa4n treenin vuoden 2000 kev\xc3\xa4\xc3\xa4ll\xc3\xa4. Vuonna 2006 h\xc3\xa4n kilpaili ensimm\xc3\xa4ist\xc3\xa4 kertaa Classic Bodybuilding -kisoissa voittaen Turun kisan ja sijoittuen toiseksi Lahden SM-kisoissa. Kisamenestyksens\xc3\xa4 ansiosta h\xc3\xa4n p\xc3\xa4\xc3\xa4si my\xc3\xb6s edustamaan Suomea PM-kisoihin, joissa h\xc3\xa4n sijoittui seitsem\xc3\xa4nneksi. Vuonna 2008 Hietala voitti Classic BB SM kilpailuissa sek\xc3\xa4 pitk\xc3\xa4n sarjan (+178cm), ett\xc3\xa4 kokonaiskilpailun. Vuoden 2008 PM-kilpailuissa h\xc3\xa4n sijoittui viidenneksi._NEWLINE_Kolmen vuoden kilpailutauon j\xc3\xa4lkeen Hietala kilpaili uudestaan vuonna 2011, jolloin h\xc3\xa4n sijoittui SM-kilpailuissa toiseksi ja voitti Pohjoismaiden mestaruuden. Ensimm\xc3\xa4isiss\xc3\xa4 MM-kisoissaan h\xc3\xa4n sijoittui alkujaan kahdeksanneksi, mutta nousi doping-k\xc3\xa4ryjen j\xc3\xa4lkeen kuudenneksi. Hietala kilpaili uudestaan vuosina 2012 ja 2013, jolloin h\xc3\xa4n voitti toisen SM-kultansa.'